
Plec prescripcions tècniques

Amb la mera presentació de la seva oferta, l’empresa licitadora accepta les prescripcions tècniques establertes en aquest plec. Qualsevol proposta que no s’ajusti als requeriments mínims establerts en aquest plec quedarà automàticament exclosa de la licitació.

ANTECEDENTS

La violència masclista, entesa com la violència que reben les dones pel simple fet de ser dones, és un greu atac als drets humans. És un fenomen de naturalesa multicausal i multidimensional emmarcat dins un sistema de relacions de poder dels homes sobre les dones, que té com a resultat un dany o un patiment físic, sexual, psicològic o ambiental. Una societat on existeix violència masclista mai pot esdevenir una veritable societat democràtica, donat que a la meitat de la seva població se li nega la plena ciutadania, l’autonomia i la llibertat. La violència masclista té conseqüències en múltiples esferes de la vida de les dones i dels seus fills i filles fet que suposa una clara barrera pel seu desenvolupament i benestar.

Les violències sexuals, com a forma de violència masclista, no són una qüestió individual, sinó social; i no es tracta d'una problemàtica conjuntural, sinó estructural, estretament relacionada amb una determinada cultura sexual arrelada en patrons discriminatoris que ha de ser transformada. Els espais públics, entre d’altres, han estat espais tradicionalment masculins que han impactat en l’exercici dels drets de les persones que es troben en situacions més vulnerables en referència a les diferents opressions per raó de sexe, orientació sexual i identitat de gènere. Malgrat els avenços aconseguits en els últims anys, a hores d’ara, el dret fonamental a la seguretat en els espais públics encara no està garantit. Per això, és molt important no caure en accions que limitin la llibertat de les dones, sinó en el treball de les conseqüències i en les causes de les agressions, interpel·lant a qui exerceix l’agressió en comptes de qui la pateix.

Els punts liles no sols representen una resposta concreta davant possibles situacions de violència masclista o LGBTIfòbica, sinó que també promouen la consciència i educació entorn d'aquestes problemàtiques en el context festiu. A més, fomenten la participació activa de la comunitat en la creació d'un ambient inclusiu i respectuós, on es reconeix i es garanteix el dret a la integritat i dignitat de totes les persones. En última instància, la presència de punts liles en festes majors, reflecteix el compromís de la nostra comunitat amb l'equitat de gènere, el respecte als drets humans i la construcció d'una societat més justa i segura per a totes i tots.
OBJECTE DEL CONTRACTE 

L'objecte del present plec és la contractació de la instal·lació i gestió de punts liles en espais públics d’oci nocturn de Sant Pere de Ribes.

El codi CPV i la descripció que correspon a aquest servei és el 85312300-2 “Serveis d’orientació i assessorament”. 

DEFINICIÓ DEL SERVEI

Aquest contracte té per objecte la prestació del servei d’Atenció i Prevenció de les Violències Masclistes i LGBTIfòbiques, anomenat "Punts Lila-irisats". Consisteix en la dinamització i coordinació del servei del Punt Lila com a espai d’informació, sensibilització i assessorament, amb la finalitat d’erradicar qualsevol tipus de violència masclista, com a l’atenció de l’assetjament, l’abús i les agressions sexistes i LGBTIfòbiques que es puguin donar als espais públics d’oci nocturn.

OBJECTIUS

· Prevenir, informar i sensibilitzar sobre les violències sexuals, les violències masclistes i les agressions sexuals i LGBTIfòbiques existents, a les persones que hi participen en els contextos festius i d'oci nocturn a l’espai públic i/o equipaments municipals. 

· Detectar situacions de violència masclista i LGBTIfòbia. 

· Crear un espai segur d’atenció en situacions d’assetjament sexual o agressions masclistes o LGBTIfòbiques, que es puguin produir a l’espai públic, principalment en situacions d’oci nocturn. 

· Oferir acompanyament emocional especialitzat.

· Oferir assessorament sobre com actuar i els recursos disponibles al municipi com el SIAD i el SAI LGBTI.

· Activar el protocol establert sempre que es requereixi.

· Col·laborar amb el Departament d’Igualtat, Feminismes i LGBTIQ+ de l’Ajuntament de Sant Pere de Ribes i les entitats que organitzen esdeveniments en tot allò necessari per al bon funcionament dels Punts Liles.

· Recollir dades sobre les desigualtats i violències que es duen a terme als esdeveniments.

PERSONES DESTINATÀRIES I ÀMBIT D’ACTUACIÓ

Es beneficiarà d'aquest servei tota la ciutadania i, especialment la població jove, atès que la majoria d'intervencions es desenvolupen en contextos festius i d'oci durant la nit.

L'àmbit d'actuació serà en esdeveniments que es realitzin en espais festius i d'oci del municipi de Sant Pere de Ribes tal com: Festes Majors, Concerts de Barraques i Rua Summer, entre d’altres.

MARC NORMATIU

Àmbit internacional

· Conveni d’Istanbul, en vigor des de 2014 (directiva europea).

· Recomanació general 35 (2017) del comitè de la CEDAW sobre la violència per raó de gènere vers la dona.

Àmbit estatal

· Llei orgànica 1/2004, del 28 de desembre, de mesures de protecció integral contra la violència de gènere.

· Llei orgànica 3/2007, de 22 de març, per la Igualtat efectiva de dones i homes.

· Llei orgànica 1/2015, de 30 de març, per la que es modifica la Llei orgànica 10/1995, de 23 de novembre, del Codi Penal.

· Llei Orgànica 10/2022, de 6 de setembre, de garantia integral de la llibertat sexual.

· Llei 4/2023, de 28 de febrer, per a la igualtat real i efectiva de les persones trans i per a la garantia dels drets de les persones LGTBI.

Àmbit autonòmic

· Text consolidat de la Llei 5/2008, del 24 d’abril, del dret de les dones a eradicar la violència masclista, amb les afectacions de la llei 17/2020 de 22 de desembre.

· Llei 11/2014, del 10 d'octubre, per a garantir els drets de lesbianes, gais, bisexuals, transgèneres i intersexuals i per a erradicar l'homofòbia, la bifòbia i la transfòbia.

-  
Protocol per a la prevenció, detecció, actuació i resolució de situacions d’assetjament sexual, per raó de sexe, orientació sexual i/o identitat sexual (Generalitat de Catalunya, 2015).

- 
Protocol de seguretat contra les violències sexuals en entorns d’oci (Departament d’Interior de la Generalitat de Catalunya, 2019).
Àmbit comarcal/municipal

· Protocol Comarcal del Garraf per a l’abordatge integral de les violències masclistes 2023. 

· Protocol per abordar les violències sexuals en espais públics d’oci nocturn i fer front al sexisme de l’Ajuntament de Sant Pere de Ribes 2022.

DESCRIPCIÓ DEL SERVEI

La previsió del servei segons els esdeveniments festius de Sant Pere de Ribes son:
	Festa major d'hivern de Ribes

	2 punts liles - 6h
	12h * 2 persones

	Festa major d'hivern de Les Roquetes

	3 punts liles - 6h
	18h * 2 persones

	Festival Monocicle
	

	2 punts liles - 5h
	10h * 2 persones

	Festa major d'estiu de Les Roquetes

	3 nits - 6h
	18h * 2 persones

	Festa major d'estiu de Ribes

	3 punts liles - 6h
	18h * 2 persones

	Rua Summer
	

	2 punts liles - 6h
	12h * 2 persones

	Cap d'any
	

	2 punts liles - 5h
	10h * 2 persones


	EL PREU INCLOU PER CADASCUN DELS ESDEVENIMENTS
	185€/h

	1 coordinació per part de la persona responsable del contracte 

amb la tècnica responsable de l'Ajuntament

	1 valoració amb l'Ajuntament
	

	1 redacció de l'informe
	

	2 professionals d'atenció i intervenció
	

	Muntatge i desmuntatge i trasllat de la carpa i el material si escau


Son objecte del servei de punt lila les actuacions següents:

1. Atenció a les persones que s’apropin al Punt Lila-Irisat durant l’horari que es determini per a cada activitat:

a. Conèixer i aplicar el protocol municipal per abordar les violències sexuals en espais públics d’oci nocturn i fer front al sexisme

b. Proporcionar informació de qualitat en matèria de violències masclistes envers les dones i les persones LGBTI.

c. Atenció en casos d’assetjament i agressions sexuals i/o violències LGBTIfòbiques que es puguin donar als espais públics o equipaments municipals.

d. Derivar als recursos, serveis i entitats o agents corresponents segons cada situació i necessitats.

e. Repartir el material de sensibilització que se li hagi proporcionat des del departament d’Igualtat, Feminismes i LGBTIQ+.

f. Dinamitzar i promoure la participació de la ciutadania adequant-se al context del territori i/o de l’activitat.

2. Recollir dades demogràfiques sobre l'ús del servei de l'estand (persones que s'apropen al mateix) i situacions informades de violències masclistes i LGBTIfòbiques.

3. Recollir i sistematitzar la informació de totes les intervencions realitzades en els diferents serveis prestats. Traspassar la informació  a la persona referent de l’ens local.

4. Coordinació amb la persona referent del Departament d’Igualtat, Feminismes i LGBTIQ+ de l’Ajuntament de Sant Pere de Ribes, participant de les reunions necessàries prèvies a les activitats, així com en d’altres moments que es determinin i/o es requereixin pel bon desenvolupament de les activitats.

5. Informar al Departament d’Igualtat, Feminismes i LGTBIQ+ de l’Ajuntament de Sant Pere de Ribes amb antelació mínima de 5 dies, de les necessitats de material i/o d’infraestructura per a cada activitat o jornada.

6. Anar a buscar i retornar el material i la infraestructura (carpa), en els llocs pactats prèviament amb el Departament d’Igualtat, Feminismes i LGBTIQ+ de l’Ajuntament de Sant Pere de Ribes.

7. Realitzar el muntatge i desmuntatge de la carpa, per cada activitat o jornada, en les ubicacions pactades prèviament amb el Departament d’Igualtat, Feminismes i LGBTIQ+ de l’Ajuntament de Sant Pere de Ribes.

8. Lliurar un informe a la finalització de cada servei. 

TASQUES DEL SERVEI

Les tasques que hauran de realitzar cadascuna de les professionals que presten servei:

Responsable de la part adjudicatària:

· Ser la referent de l’empresa que desenvoluparà el servei de Punts Liles.

· Assistir a les reunions de coordinació.

· Atendre les trucades de les tècniques referents de l’Ajuntament.

· Coordinació amb les professionals que presten el servei de punt lila per traspassar informació i recollir les demandes i propostes per traslladar-les al personal tècnic de l’Ajuntament.

· Coordinació amb la referent de l’Ajuntament per conèixer les  característiques i necessitats de cada festa. 

· Rebre l’informe del servei, revisar-ho i enviar-ho a la persona referent de l’Ajuntament en els següents set dies laborables o en el seu defecte al correu igualtat@santperederibes.cat. 

Persones que donen servei al punt lila: 

· Conèixer el protocol d’abordatge de les violències sexuals en espais d’oci nocturn del municipi.

· Fer el muntatge i desmuntatge de la carpa si escau i recollida del material.

· Tenir presència activa en la carpa per fes tasques d’informació i sensibilització sobre violències masclistes, en especial violències sexuals, violències LGBTIfòbiques així com serveis i recursos de la xarxa d’atenció; intervenció amb les persones que hagin rebut una agressió i activar el circuit si escau; registre de les demandes rebudes i atencions dutes a terme durant el servei de punt lila.

· Fer el traspàs de la informació de cada festa a la persona responsable per elaborar l’informe final.

Persona referent de l’Ajuntament:

· Fer les coordinacions necessàries amb la persona referent de l’empresa adjudicatària.

· Fer valoració dels informes rebuts per part de l’empresa, avaluació de les propostes de millora i aplicació, si escau, d’aquestes millores.

· Posar a l’abast de les persones que fan el servei de punt lila del material necessari pel correcte desenvolupament del servei.

· Formar part de les comissions tècniques pel correcte desenvolupament de les activitats d’oci nocturn en les que hi hagi presència de punt lila.

PERFIL I EXPERIÈNCIA DE LES PROFESSIONALS

Per a la realització del servei de punt lila és necessari comptar amb dues professionals amb estudis de l’àmbit social (mínim CGFS), i que com a mínim una professional tingui estudis de grau en Psicologia. Ambdues persones han de tenir experiència i formació prèvia especialitzada d’un mínim de 50 hores en l’abordatge de violències contra les dones i el col·lectiu LGBTI i experiència professional d'un mínim de 5 Punts Lila efectuats, entenent per punt lila dia de servei prestat, amb un mínim de 4 hores (en total un mínim de 20h).

La coordinació del servei serà efectuat per una persona professional, amb diplomatura, llicenciatura o grau en l'àmbit de les Ciències socials, com per exemple, psicologia, psicopedagogia, sociologia, educació social, treball social o titulació competencialment equivalent. També es requerirà formació prèvia especialitzada d’un mínim de 100 hores en l’abordatge de violències contra les dones i el col·lectiu LGBTI.
Igualment haurà de comptar amb experiència professional acreditada en gestió de serveis d'atenció i/o recuperació de les violències masclistes, treball en equip i coordinació d'un mínim de 3 anys.

Abans de l'inici de l'execució l'adjudicatària haurà de garantir que aquestes professionals coneguin el Protocol d’actuació municipal.

RECURSOS MATERIALS

· Carpa, caseta o similars que allotgin l'espai informatiu.

· Taula i cadires.

· Elements d'il·luminació (amb accés a punt de llum).

· Aigua i mocadors (per les intervencions).

· Material comunicatiu de prevenció i informació (fulletons, díptics, xapes, braçalets, etc.).

· Material de senyalització d'ubicació del Punt Lila (pancartes, cartells, vinils, fletxes, etc.).

· Distintiu o armilla per visibilitzar el personal del Punt Lila.  

 OBLIGACIONS DE L’EMPRESA ADJUDICATÀRIA

1. L'adjudicatària serà l’única responsable, davant del personal adscrit al servei objecte del contracte, del compliment de la legislació que regula les relacions laborals, la Seguretat Social, la prevenció de riscos laborals i també, el conveni col·lectiu que correspongui. El personal que realitzi les tasques objecte d'aquest contracte estarà sota la dependència laboral de l' adjudicatària.

2. Presentar la documentació acreditativa del compliment de les obligacions fiscals, laborals i de la Seguretat Social, quan sigui requerida per l'Ajuntament de Sant Pere de Ribes. 

3. El personal adscrit per a la prestació del servei haurà de disposar del certificat negatiu de delictes de naturalesa sexual i certificat d'antecedents penals actualitzats.

4. Complir totes les disposicions vigents en matèria fiscal, laboral i de Seguretat Social i de seguretat i higiene en el treball, de seguretat i higiene en el treball, de realitzar adientment la seva memòria de seguretat de l’activitat i d’assegurar el compliment en matèria d’antecedents penals de les persones treballadores i col·laboradores que adscrigui al servei de punts liles, quan sigui requerida per l'Ajuntament.

5. L’empresa aportarà el personal necessari i suficient per a la realització de l’objecte del contracte. Disposarà de personal suplent per poder substituir les persones que prestin els serveis objecte de contracte en supòsits de vacances, absències i/o malalties. La persona que fa la substitució ha de tenir com a mínim el mateix perfil formatiu i d’experiència que la persona adscrita als servei inicialment.

6. Durant la vigència del contracte, cal comunicar prèviament a l’administració qualsevol substitució o modificació del personal adscrit per l’empresa, tot acreditant que la seva situació laboral s’ajusta a dret i el seu perfil professional s’ajusta al del personal proposat per l’empresa en el moment de la licitació. 

7. En relació a la coordinació, designar una persona representant que serà la responsable de la coordinació i supervisió general, del seguiment del funcionament del servei i de respondre davant de qualsevol incidència en relació al desenvolupament del contracte. Hi haurà una coordinació prèvia i posterior a cada servei prestat.
8. Garantir que al menys una de les professionals que prestin el servei tingui la titulació de grau en l'àmbit de les ciències socials i ambdues tinguin formació en violències masclistes i/o violència sexual de 50 hores mínim i experiència en la prestació del servei de 5 Punts Liles.

9. Les despeses de transport i formació aniran a càrrec de l’adjudicatària.

10. Conèixer i aplicar, si s’escau, el Protocol per abordar les violències sexuals en espais públics d’oci nocturn i fer front al sexisme de l’Ajuntament de Sant Pere de Ribes.

11. Garantir el manteniment, per part de tot el seu personal, del secret professional.

12. Assegurar la qualitat de la prestació del servei mitjançant l’adequada supervisió i control de la gestió, arbitrant les mesures necessàries per al seguiment i avaluació.

13. Assumir la responsabilitat del correcte funcionament del Servei, així com dels danys que el seu personal pugui patir i/o ocasionar, per qualsevol causa.

14. Aportar el material ofimàtic necessari per a la realització del servei, si s'escau, i es farà responsable del manteniment (i/o reparacions si es produeixen) del mateix.

15. En esdeveniments en espais oberts aportar una carpa lila pròpia, i garantir el muntatge i el desmuntatge de la mateixa.

16. En esdeveniments en espais tancats, garantir el muntatge i desmuntatge de la carpa lila facilitada per l’Ajuntament de Sant Pere de Ribes, en aquells serveis que sigui necessària, així com el transport fins el magatzem pactat prèviament.

17. Garantir la comunicació en tot moment durant el desenvolupament del servei, i de manera molt especial durant la implantació del protocol, amb les diferents referents per actuar de manera immediata si el cas ho requereix, a través d'un telèfon mòbil que haurà d'estar operatiu durant el desenvolupament de l'esdeveniment.

18. Comunicar de manera immediata qualsevol disfunció o incident que es produeixi en la implementació del servei, a les persones responsables del seguiment del contracte des de l'Ajuntament de Sant Pere de Ribes.

19. Disposar d'un Pla Intern d'Igualtat de Gènere i d'un Protocol Intern davant l'Assetjament Sexual i per raó de sexe, identitat de gènere, orientació sexual segons marca la normativa vigent.

20. Garantir que les activitats derivades de l'execució del contracte no s'utilitzen llenguatges o imatges sexistes, que atemptin contra la igualtat de les persones, amb diversitat funcional de qualsevol tipus, els drets de la infantesa, o que no siguin respectuoses amb la cura del medi ambient, la sostenibilitat i els drets dels animals.

21. Utilitzar una comunicació inclusiva que no incorri en qualsevol tipus de discriminació per raó de sexe, d'orientació i/o identitat sexual, origen, edat, creences o altres circumstàncies personals o socials.

22. L'adjudicatària no podrà fer pública cap informació ni dades relatives al Servei.

23. Lliurar els materials sobrants de les corresponents campanyes al finalitzar la prestació de cada servei, en coordinació amb la referent del contracte.

24. L’adjudicatària ha de presentar a la tècnica referent del Departament d’Igualtat, Feminismes i LGBTIQ+ de l’Ajuntament de Sant Pere de Ribes, un informe un cop finalitzat cada servei/activitat de Punt Lila, així com la resta de documentació de seguiment que s’acordi en les reunions de coordinació, seguint els indicadors i models pautats dins els terminis establerts.

DRETS I OBLIGACIONS DE L’ENS LOCAL

L’Ajuntament de Sant Pere de Ribes, mitjançant el Departament d’Igualtat, feminismes i LGBTIQ+, liderarà, gestionarà i supervisarà tots els processos i actuacions vinculats al contracte i, en estreta col·laboració amb l’adjudicatari, el personal que aquest adscrigui a la prestació del Servei de Punts Lila, i en especial, el/la persona responsable designada per l’adjudicatari.

1. La infraestructura i la logística de l’espai anirà a càrrec del Departament d’Igualtat, Feminismes i LGBTIQ+ de l’Ajuntament de Sant Pere de Ribes, en col·laboració amb les entitats culturals organitzadores dels esdeveniments i el Departament de Cultura, i consistirà en el següent:

a. Gestió de la reserva de l’espai públic i/o de l’equipament destinat a la ubicació de cada Punt Lila.

b. Comunicar els punts de recollida i devolució del material destinat a cada Punt Lila.

c. Facilitar la carpa en esdeveniments d’espais tancats.
d. Facilitar la connexió elèctrica, si s’escau.

e. Facilitar un espai d’emmagatzematge per guardar el material un cop finalitzada cada jornada, si s’escau.

2. El material de difusió anirà a càrrec del Departament d’Igualtat, feminismes i LGBTIQ+ de l’Ajuntament de Sant Pere de Ribes, sens perjudici que pugui variar en funció de l’activitat i la disponibilitat del material de difusió.

3. Designarà persones referents i responsables de la coordinació i el seguiment del contracte.

4. Facilitarà la informació necessàries per a la correcte execució del Servei.

5. Proveirà dels mitjans humans, tècnics i materials per garantir una correcta comunicació amb l'empresa adjudicatària, perquè sigui efectiva i immediata.

6. Fer el seguiment i la coordinació dels casos derivats, quan s'escaigui.

7. Encarregar-se de la coordinació prèvia a l'esdeveniment amb cossos policials i de seguretat (privada i pública), els serveis d'atenció sanitària i altres, sempre que sigui necessari.

8. Avaluar el servei en funció dels objectius marcats, les dades de gestió i dels resultats presentat, i fer les propostes de millora que consideri oportunes per tal de respondre a les necessitats detectades.

SEGUIMENT I EXECUCIÓ DEL CONTRACTE

Un cop aprovada la proposta de funcionament dels Punts Liles-irisats presentada, la seva implementació es decidirà conjuntament amb la persona referent del Departament d’Igualtat, Feminismes i LGBTIQ+ de l’Ajuntament de Sant Pere de Ribes, que es reserven el dret de fer les rectificacions que creguin convenient.

L’empresa adjudicatària i el Departament d’Igualtat, Feminismes i LGBTIQ+ de l’Ajuntament de Sant Pere de Ribes  fixaran en les reunions de seguiment que es realitzin uns indicadors de seguiment, avaluació i control de qualitat que permetin la detecció de desajustos i la corresponent aplicació d’elements correctors.

L’empresa adjudicatària haurà de lliurar al finalitzar cada activitat, un informe del servei que inclourà una graella d’avaluació i un registre de consultes. El contingut i l’entrega es pactarà prèviament amb el Departament d’Igualtat, Feminismes i LGBTIQ+ de l’Ajuntament de Sant Pere de Ribes. També haurà d’elaborar i presentar una memòria a la finalització del contracte, segons el format i continguts que determini l’Ajuntament.

En cas d’haver d’anul·lar un Punt Lila per pluja, o altres causes de força major, alienes a l’Ajuntament, es seguiran els següents paràmetres:

· caldrà avisar amb una antelació mínima de 2 hores i es programarà de nou, sense cost afegit.
· dintre de les 2 hores prèvies o si el servei ja s’ha iniciat i es produeix la incidència, es valorarà la seva reprogramació però en qualsevol cas aquest servei es facturarà sencer.

PROTECCIÓ DE DADES

Amb caràcter general, l'empresa i/o entitat adjudicatària del contracte s'obliga al compliment de l'establert en la Llei Orgànica 3/2018, de 5 de desembre, de protecció de dades de caràcter personal i garantia de drets digitals pel qual s'aprova el Reglament de mesures de seguretat dels fitxers automatitzats que continguin dades de caràcter personal, en relació a les dades personals als quals tingui accés durant la vigència d'aquest contracte. 

L’adjudicatari haurà de garantir en tot moment la confidencialitat de les dades obtingudes i quedarà obligat al secret professional. Aquest deure també s’ha de mantenir una vegada finalitzat el contracte. En aquest sentit, haurà d’adoptar les mesures d’índole tècnica i organitzatives necessàries que garanteixin la seguretat de les dades obtingudes.

Una vegada finalitzada la prestació, l’adjudicatari retornarà tota la informació i destruirà qualsevol suport o document en que constin les dades personals dels usuaris.

Ajuntament Sant Pere de Ribes 

Plaça de la Vila, 1 - 08810 – Ribes / Plaça de la Vinya d’en Petaca, 1 – 08812 Les Roquetes

Tel. 93 896 73 00 (ext. 1) - Fax 93 896 73 01 -  A/e: ajuntament@santperederibes.cat


www.santperederibes.cat

L’Ajuntament de Sant Pere de Ribes compleix amb el que estableix el Reglament 2016/679 del Parlament Europeu i del Consell de 27 d’abril de 2016, i la Llei Orgànica 3/2018, de 5 de desembre, de Protecció de Dades Personals i garantia dels drets digitals. 

Per a més informació adreceu-vos a http://www.santperederibes.cat o directament a l’Ajuntament.

